КъэфэкIэм и дерсхэр
Налшык и Къэрал киноконцерт гъэлъэгъуапIэм «Кабардинка» ансамблым концерт гукъинэж щитащ, дуней псом фIыуэ щалъэгъуа гуп цIэрыIуэр къызэрызэрагъэпэщрэ илъэс 80 зэрырикъум и щIыхькIэ.
Пшыхьыр езыгъэкIуэкIа Атэбий ФатIимэрэ Борэ Зауррэ къызэхуэсахэр хагъэгъуэзащ Кавказым ис лъэпкъхэм я цIыхухъу, цIыхубз фащэхэм, къафэ лIэужьыгъуэхэм я тхыдэм. Абыхэм къызэрыхагъэщамкIэ, щIыналъэ зэхуэмыдэхэм щыпсэу адыгэхэм я хабзэхэм зэмыщхь гуэр хэплъагъуэми, я къафэхэмрэ лъэпкъ фащэхэмрэ зэрызэщхьэщыкI щыIэкъым.
— Кавказ Ищхъэрэм щыпсэу лъэпкъхэм я фащэхэр щхъуэкIэплъыкIэщ, цIуугъэнэхэмкIэ гъэдэхащ. цIыхур зыщыщ лъэпкъыр нэхъапэм яхузэхэгъэкIырт абы зэрихьэ фащэмкIэ. Къэбгъэлъагъуэмэ, адыгэ цIыхухъухэм я фэилъхьэгъуэ нэхъыщхьэу къалъытэр лъэпкъ фащэрат, — жиIащ Борэ Заур. — Зи плъыфэкIэ зэхуэмыдэ щэкIитIым къыхадыкIырт ар. Абы и лъабжьэм джанэ (къэптал) щIалъхьэрт. Ар щIэмылъу фащэр пщыгъыну, уеблэмэ джанэм и закъуэкIэ пщIантIэм удэкIыну емыкIуу ябжырт. Зи кIыхьагъыр лъэгуажьэм нэс, Iэпкълъэпкъым хуэфIу ит, Iэщэхэр зыкIэрыщIа фащэм езым и зехьэкIэ иIэжт. Хьэзырылъэхэр, щIакIуэр, бащлъыкъыр, пыIэр, Iэщэхэр цIыхухъу фащэм къыгуэхыпIэ имыIэу щIыгъут. Нэхъапэм цIыхухъухэм ялъыгъыу щыта вакъэмкIэ цIыхур зыщыщ лIакъуэр къыпхуэщIэрт. Псалъэм папщIэ, пщыхэрат вакъэ щхъуэкIэплъыкIэхэр лъызытIэгъэну хуитыр. Уэркъхэм зэрахьэрт вакъэ фIыцIэ, гъуэжь, пшахъуафэхэр. Зэман дэкIри, Кавказым щыпсэу лъэпкъ псоми адыгэ фащэр щатIэгъащ, — жиIащ Борэ Заур.
адыгэ цIыхубз фащэм и тхыдэм и гугъу щищIым Атэбий ФатIимэ къытеувыIащ бзылъхугъэхэм зэрызагъэдахэ цIуугъэнэхэм, дыщэ, дыжьын IуданэхэмкIэ хэдыкIа, тхыпхъэ зэхуэмыдэхэмкIэ гъэщIэрэщIа, уагъэхэмкIэ гъэдэха фащэхэмрэ пыIэхэмрэ, дыщэ, дыжьын бгырыпхым. Нэхъапэм адыгэ цIыхубзхэм пхъэ вакъэ ялъыгъыу зэрыщытар гъэщIэгъуэнщ. ЛIакъуэ нэхъыщхьэм щыщ цIыхубзхэм я пхъэ вакъэм сантиметр 12-м нэблагъэ и лъагагът, дыщэ, дыжьын цIуугъэнэхэмкIэ гъэщIэрэщIат. Ар зылъыгъ хъыджэбзхэр адрейхэм нэхъ щхьэпэлъагэу къахэщырт, тIууэ ухуэнауэ я плIэм дэлъ щхьэц Iувым пщащэхэр нэхъри игъэдахэрт. ХьэгъуэлIыгъуэ, гуфIэгъуэ зэхыхьэ щыхъукIэ пщащэхэр зыр зым ехьэехуэрт я зыхуэпэкIэкIэ, къэфэкIэкIэ, я зыIыгъыкIэкIэ, хьэл-щэнкIэ.
Хабзэм тету, къэфакIуэхэр утыкум иригъэблэгъащ «Кабардинка» гупым щыщ, хьэтиякIуэ Дер Мухьэмэд. Уэркъ, ислъэмей, удж, мэздэгу адыгэхэм, тенджыз ФIыцIэм и Iуфэм Iус шапсыгъхэм я къафэхэр ансамблым и щIалэ къуданхэмрэ хъыджэбз нэфIэгуфIэхэмрэ зэрагъэзащIэм уеплъыну гухэхъуэт. Гукъинэжт «Кабардинка» ансамблым и пшынауэ, бэрэбэнауэ, пхъэцIычауэхэм гум дыхьэ я макъамэхэр. Уеблэмэ щIалэхэр бэрэбаным и щхьэм къыщыфащ, сэр IэкIуэлъакIуэу «ягъэджэгуащ».
КъищынэмыщIауэ, концерт нэужьым «Кабардинка» ансамблым, Налшык къалэ администрацэр и дэIэпыкъуэгъуу, Iуэху гуапэ къызэригъэпэщащ. Налшык и Къэрал киноконцерт гъэлъэгъуапIэм къалэм и курыт еджапIэхэм щIэс сабийхэм папщIэ щатащ къафэ дерсхэр. Абы еджакIуэ 400-м щIигъум зыкърагъэхьэлIащ.
Лъэпкъ щэнхабзэм и хъугъуэфIыгъуэхэм я хъумакIуэ гупым, республикэр зэрыгушхуэ къэфакIуэ Iэзэхэм я концертым зэхуэсахэм дэрэжэгъуэ къызэрыхахам, ныбжьыщIэхэм я дежкIэ ар дерсыфI зэрыхъуам шэч хэлъкъым.
ТЕКIУЖЬ Заретэ.
